ניב ויזל

ניב דוד ויזל (נולד ב-1961 בערך) הוא ראש המועצה האזורית מטה יהודה: בין דצמבר 2015 לנובמבר 2018 כממלא מקום, ומאז כראש מועצה נבחר. קודם לכן כיהן לתקופה קצרה כסגן ראש המועצה וכיזם בתחום התיירות.

ביוגרפיה
נולד בקיבוץ נתיב הל"ה למאיר (מאירק'ה) ויזל לימים ראש מועצה מטה יהודה. למד בתיכון בגבעת ברנר ובתיכון הר טוב בקיבוץ צרעה. בתום לימודיו התיכוניים יצא לשנת שירות בגליל, ובסיומה התגייס לחיל השריון. לחם במבצע שלום הגליל, בעת שהיה צוער בקורס קציני שריון בחטיבה 460. במהלך הקרבות, השתתף באירוע ירי כוחותינו על כוחותינו שנודע בשם (השגוי) "קרב קמ"ט-קק"ש". שירת במגוון תפקידי פיקוד והדרכה בחיל השריון, ובשירות המילואים הגיע לדרגת סגן אלוף, כיום ביחידת איתור הנעדרים של פיקוד הדרום.

לאחר שחרורו מצה"ל התגייס לשנת שירות נוספת, במסגרתה היה אחראי על ה"שינשינים" (משרתי שנת השירות) של התנועה הקיבוצית. למד אדריכלות ועיצוב. במשך שנים רבות עסק ביזמות ופיתוח בתחום התיירות, הן בתנועה הקיבוצית והן במגזר הפרטי. בתחילת העשור השני של המאה ה-21 היה שותף בהקמת מתחם התיירות "נתיבל'ה" בקיבוצו. שימש כמזכיר קיבוץ במספר קיבוצים, וכמנהל משק בקיבוצים קריית ענבים וגברעם.

ב-2015 פרש נימי יפה, נציג נתיב הל"ה במועצת מטה יהודה וסגן ראש המועצה לענייני פיתוח, וויזל נבחר לכהן תחתיו כחבר מועצה וכסגן ראש המועצה לענייני פיתוח. זמן קצר לאחר שנכנס לתפקיד, התפטר משה דדון מתפקידו בשל החשדות הפליליים נגדו, ומליאת המועצה בחרה בוויזל למלא את מקומו כראש מועצה בפועל. הוא הוביל את המועצה ליציאה מהמשבר שאליו נקלעה בעקבות הפרשה, ואף זכתה המועצה בהובלתו בפרס המנהל התקין מטעם משרד הפנים בשנת 2016 ושוב בשנת 2017.

לקראת הבחירות לרשויות המקומיות ב-2018 הודיע על מועמדותו לתפקיד ראש המועצה, ונבחר לראשות המועצה. לקראת הבחירות לרשויות המקומיות ב-2023 הודיע שלא יתמודד שוב.

חיים אישיים
נשוי לדורית ואב לשלושה. מתגורר בנתיב הל"ה.

הערות שוליים

ראשי מועצות אזוריות מטה יהודה, אבן העזר, גיזו, הרי יהודה והאלה
סגני ראשי רשויות מקומיות בישראל
סגני-אלופים בצה"ל
חיילי צה"ל במלחמת לבנון הראשונה
מזכירי קיבוצים
נתיב הל"ה: אישים
ישראלים שנולדו ב-1961